
A kulináris elit marketingstratégiái és kihívásai Budapesten

Kulcsszavak: marketingstratégia, fine dining, szolgáltatásmarketing, élménymarketing, mélyinterjú
A dolgozat célja a budapesti fine dining éttermek marketingstratégiáinak és problémáinak mélyreható vizsgálata a szolgáltatásmarketing, élménymarketing, fogyasztói magatartás, élményterek és életstílus modellek keretein belül. Az elméleti háttér a fine dining szegmens sajátos jellemzőit és kihívásait elemzi, bemutatva, hogyan befolyásolják a prémium szolgáltatások a fogyasztói élményeket, valamint hogyan formálják a célcsoportok életstílusa a piaci dinamikát. A szolgáltatásmarketing elvei alapján a budapesti fine dining éttermeknek figyelembe kell venniük a vendégek egyedi igényeit és elvárásait, míg az élménymarketing hangsúlyozza a vendégélmények kiemelését, amely lehetőséget teremt a versenyelőny megszerzésére. A fogyasztói magatartás vizsgálata segít feltárni, hogy a vendégek döntéseit milyen tényezők befolyásolják, míg az élményterek koncepciója a gasztronómiai élmények körül kialakuló közösségek szerepét emeli ki. Az életstílus modellek pedig azt elemzik, hogyan hatnak a különböző szociokulturális tényezők a fine dining éttermekhez való viszonyulásra. A primer kutatás során mélyinterjúk készültek különböző stakeholderekkel, mint például étteremtulajdonosokkal és menedzserekkel. A mélyinterjúk célja az elméleti keretek gyakorlati alkalmazásának feltárása annak érdekében, hogy a dolgozat egy átfogó képet nyújtson a budapesti fine dining éttermek marketingstratégiáiról és a piaci kihívásokról, lehetőséget biztosítva a jövőbeli fejlesztésekhez.



